Linfa ġdida fjamanta meqjusa bħala waħda mill-akbar linef li nsibu fil-knejjes se tiddendel f’postha għada t-Tlieta 10 ta’ Ġunju fil-Knisja Parrokkjali taż-Żejtun biex tiżżanżan fil-festa tal-patruna taż-Żwieten Santa Katerina nhar il-Ħadd li ġej. Għolja ħames metri u 36 centimetri, b’diametru ta’ żewġ metri u 30 ċentimetri, din il-linfa tiżen mal-240 kilo u hija magħmula minn 26,200 biċċa tal-ħġieġ. Ix-xogħol fuq din il-linfa kien fdat f’idejn Brian Grech li beda x-xogħol fuqha sentejn ilu. Kien madwar sena ilu meta Brian Grech beda is-sensil tal-linfa – il-proċess biex jgħaqqadha. Kienet ukoll is-sena meta l-festa ma saritx b’tifkira tal-Arċipriet Dun Eric Overend li miet ftit qabel. Il-linfa hija magħmula minn diversi forom. Fuq nett issib dik li tissejjaħ l-Brimba. Tibqa’ nieżel hemm il-kuruna, iċ-ċirku tal-qrejjen, id-dublet, il-borża u l-purtiera. Il-linfa se tkun qed tiddendel fil-kappellun nhar it-Tlieta filgħodu.